Analiză culturală

De Perdun Andreea-Adriana, AE

Scopul acestei analize culturale este de a observa care sunt conceptele pe care anumiți oameni le aplică în exercitarea religiei lor. Drept urmare, am ales să mă focusez pe creștinii conservatori din mediul online. Această decizie a venit în urma mai multor zile, în care petrecându-mi parțial timpul pe TikTok, am observat că îmi sunt recomandate conturi ale unor persoane mai mult sau mai puțin cunoscute, având diverse discursuri conservatoare, în normele creștinismului.

Pentru realizare proiectul am ales patru astfel de persoane: Andra Bănaru, Cezar Ionașcu, Kaira și Mihail Neamțu. Am urmărit mai multe videoclipuri de pe conturile celor menționați mai sus urmând să descopăr ideile promovate de aceștia și să văd ce au toți patru în comun și de ce. Motivul pentru care am ales să vorbesc despre creștinii conservatori și nu despre creștini, este deoarece eu de-a lungul timpul am identificat diferențe. Astfel, creștinii conservatori se victimizează în unele cazuri, consideră că dețin adevărul absolut și își impun religia.

Prima dată, lucrul pe care l-am observat la toți este că Biblia este cartea sfântă, la propriu și la figurat, cu cele mai bune învățături. Astfel, recomandă în stânga și dreapta ca toți cei care au probleme, sunt nemulțumiți de ei, să citească cartea. Kaira menționa faptul că Biblia îți oferă multe sfaturi despre alimentație, sfaturi de viață și multe altele. Andra a fost întrebată cum poate crede în ceva atât de vechi, iar ea a răspuns „De când are adevărul dată de expirare? De când?”. Practic pentru dânșii, Biblia devine baza după care ei își ghidează viața și dintr-o dată toate întrebările lor capătă răspuns în Sfânta Scriptură. Ionașcu și Neamțu au deseori apariții în care critică persoane pentru că nu fac cum spune Biblia. În special cei doi menționați anterior critică și fac mișto de persoanele care aleg să trăiască pe bazele unor cărți, dar cumva acest lucru nu se aplică și în cazul cărții sfinte. Cel mai probabil această popularitate a Bibliei vine din diverse medii. În primul rând din mediul bisericesc, pe urmă din copilărie, din școlii și chiar din mass-media. Alt argument întâlnit când se pune la îndoială autenticitatea Bibliei este faptul că dacă nu ar fi adevărată nu ar fi interzisă în diverse țări. Conform mai multor studii, Biblia este interzisă în 52 de țări. (LovePackages). Ceea ce omit ei este faptul că acele țări au alte religii. Ideea în sine a tuturor dogmelor este de focusa atenția oamenilor asupra unei singure religii, astfel este de la sine înțeles de ce acele țări împidică citirea și cumpărarea Bibliei.

Alt lucru general valabil pentru cei patru subiecți a studiului meu este că se pun în poziția de binefăcător. Mai exact, reamintesc destul de des faptul că ei au plătit bani mulți pentru a ajunge la acea pace, iar ei acum din bunăvoință împărtășesc lucrurile învățate și nu înțeleg de ce oamenii nu sunt de acord cu ei. Această gândire provine atât din Biblie cât și din întreg mediul bisericesc. De mic, familiile religioase au grijă să inducă copilului că tot ce are legătură cu elementele menționate mai sus este sfânt, deci adevărat. Astfel că ajung să descoperea alinarea în citirea diverselor cărți și vor împărtăși acea informație. Ce nu înțeleg toate aceste persoane este că ceea ce funcționează pentru un om posibil să nu aibă același efect pentru altcineva. Ei transformă procesul lor de vindecare într-un mod general valabil de a scăpa de probleme. Și devin și indignați dacă anumite persoane îi critică. Această vindecare menționată mai sus are legătură atât cu vindecare fizică cât și cu cea sentimentală. Dar în același timp ei nu susțin persoanele care aleg să facă public faptul că fac o donație pentru o cauză caritabilă. Deoarece asta se traduce prin laudă. Practic, deși ei promovează smerenia, un concept întâlnit în creștinism, nu se dau în lături din a se considera binefăcători. Iar legat de această promovare a binelui au impresia că ei sunt cei neînțeleși. Ceea ce nu am observat la niciunul dintre ei este acceptarea unei greșeli și recunoașterea ei. Dintre toți patru, probabil cea mai mare controversă a iscat-o Kaira, care își exprima părerea despre o copertă a celor de la Calvin Klein, care au ales ca model o femeie plus size. Ea a criticat această alegere, afirmând că doamna sau domnișoara respectivă nu este sănătoasă și astfel s-a iscat un val de critici. Cu toate astea, ea nu a recunoscut că a greșit, poate prin exprimare sau că a fost prea categorică, ci a încercat să demonstreze că nimeni nu a înțeles-o pe ea. Astfel, și-a atras mai multă ură și critică, alegând să scape de situație într-un mod neortodox în loc să își recunoască greșeala. Și în astfel de situații au fost și alții. Mihail Neamțu critică des persoane din mediul online, înjosindu-le și jignindu-le într-un mod indirect, crezând că e prea deștept ca ceilalți să remarce jocurile de cuvinte nereușite pe care le face. Cezar Ionașcu a avut un discurs legat de alegerea cântăreței Delia de a nu face copii, spunând despre aceasta că nu este femeie și că bărbații nu o doresc. Iar Andra tot încearcă să demonstreze ateilor, prin diferite afirmații și explicații, faptul că Dumnezeu există. Mare problemă e că modul în care dânșii își expun părerea este neadecvat, unii jignind, alți inducând ideea că ești prost dacă nu ai această credință.

Ceea ce va rămâne pentru mine mereu un paradox este cum se raportează la minorități. În majoritatea cazurilor discursul lor sună în următorul fel: nu am nimic împotriva persoanelor care x, dar... Acel dar nu lipsește aproape niciodată, iar lucrul acesta se întâmplă pentru că undeva este o carte care le-a indus acestor fel de omeni faptul că o singură cale este dreaptă, creștinismul. Ăsta posibil, în opinia mea, este cel mai toxic lucru pe care biserica și Biblia îl promovează, faptul că toți sunt după un tipar și cine nu se regăsește este păcătos. Regula „Iubește-ți aproapele ca pe tine însuți” dispare, fiind înlocuită cu acest dar care face diferență între oameni. Încă din școli există aceste discriminări, pentru că poate părinții sau chiar cadrele didactice țin să evidențieze că un copil are o anumită religie. Aceste aspecte plus frecventare bisericii și influența anumitor persoane, duc la tot ce însemnă parte din bullying. În loc să se raporteze la o persoană pentru caracterul lui, creștinii conservatori pun diverse etichete pe religie și orientare sexuală.

Trebuie să menționez că cel mai religios cont dintre toate este cel al Andrei Bănaru. De la urmărirea mai multor videoclipuri ale ei am observat cum religia este mai presus de credință. Ea încurajează oamenii să citească Biblia, să meargă la biserică și așa mai departe. Ce mi-a trezit semne de întrebare a fost o serie de videoclipuri intitulate „Cum să ne apropiem de Dumnezeu”. Ce mi s-a părut bizar este că dintr-o dată, nu mai este de ajuns să practici lucrurile deja recomandate de biserică. De exemplu, se recomandă a se asculta preponderent muzică tip worship și totodată vizionarea filmelor religioase, cu subiecte creștine. Ceea ce se bate cap în cap puțin cu ideea de a nu modifica cuvântul domnului. Eu cel puțin nu țin minte ca cele 10 porunci să menționeze astfel de practici pentru a crede în divinitate. Dar, având în vedere că nu doar persoanele analizate în acest studiu, ci în principiu toți oamenii care frecventează biserica pot reinterpreta și adapta sfânta scriptură la prezent, teoretic toți ar putea face asta. Numai că atunci când cineva care nu este fanatic credincios face așa ceva, este criticat. Oricine vine și își permite să spună faptul că biblia nu pomenește nimic de cuplurile de același sex e ateu. Oricine acceptă existența mai multor culte religioase este ateu.

Având în vedere aspectele prezentate mai sus și după multe alte discursuri din mediul online, am ajuns la concluzia că ei sunt persoane religioase, nu credincioase. Nu consider a fi un lucru rău să fi religios, însă nu poți trece pin viață crezând că doar tu și o mână de oameni sunteți cei cunoscători. Una dintre expresiile folosite pentru această transformare a lor este „după evadarea din Matrix”. Practic ei susțin că tot din jur este un joc de păpuși și ei au reușit să scape. Însă s-au refugiat, mai mult sau mai puțin în creștinism, tot o lume cu reguli pe care fie le aplici, fie nu. Însă majoritatea le aplică fiindcă vor ajunge la judecata lui Dumnezeu. Și la o adică, cine și-ar dori să ajungă într-un cazan cu smoală unde o entitate cu coarne și coadă îți este șef?