De-a lungul timpului am fost înconjurată de oameni cu povești diverse și interesante, majoritar plasate în perioadă comunismului. Însă pentru mine cea din copilărie sau adolescență, însemnau doar alte povești repetitive, care nu se mai sfârșesc. Crescând am conștientizat gravitatea emoțională a acestor experiențe, iar interviul de față a fost realizat cu scopul de transpune gândurile unei persoane simple, din acea perioadă.

Astfel am ajuns să discut cu vecina mea, Angela, în vârstă de 62 ani, care în perioada lui Ceaușescu lucra într-o fabrică de arme. Am început prin a o ruga să îmi povestească o zi de muncă, iar ea a început prin a îmi preciza cum era traseul de dimineață. Tărtăria, satul din care provin, nu avea în acea perioadă un mijloc de transport în comun intern. Iar satul este poziționat în așa fel încât până la șoseaua principală faci 50 de minute. Iar atunci nu erau nici becuri stradale, astfel că muncitorii își începeau ziua în mare forță. Nici trenul pe care urmau să îl ia nu era foarte prietenos. Ne referim la un tren cu multe vagoane, denumit Cugereana, care iarna putea fi folosit și ca patinoar.

Curiozitățile mele, legate de această experiență de viață erau referitoare la relaționările dintre muncitori. Pentru ea acesta a fost un bun punct de plecare, urmând să îmi povestească diverse experiențe, comice pentru ea. Unul dintre colegii ei de drum era G. Într-o seară când ea și G se întorceau de la fabrică, înainte de a lua trenul pentru a veni spre casă, G merge cu pretextul de a-și cumpăra țigări și ajunge să vină înapoi mort de beat. Ea, nervoasă pe el, deoarece îi spusese să nu bea, îi spune foarte clar că nu îl va ajuta, îl va lăsa în tren. G adoarme în tren, iar cu o stație înainte de coborâre încearcă să îl trezească, însă fără reușită. Îl trage din tren, încearcă din nou să îl trezească, dar degeaba. Îl pune în așa fel încât să îl poată căra și ușor începe să se deplaseze cu el târâindu-se. După nici un sfert din drum, l-a scăpat într-un șanț. S-a gândit de două ori dacă să îl lase acolo sau nu, însă nu o lăsa conștiința, fiind extrem de frig și el zăcând acolo inconștient. Așa că s-a sprijinit de un stâlp, așteptând să se trezească. Pentru a grăbi procesul îl lovește cu zăpadă, reușind astfel să îl trezească. Îl ridică și după câțiva pași picioarele lui încep să se dezmeticească. Până a ajuns acasă se făcuse cu mult peste ora la care ajungea în mod normal și fiind epuizată de la atât efort s-a descărcat plângând. Mi-a mai spus că următoare zi G s-a simțit extrem de rușinat, i-a cerut mi de scuze și două săptămâni a fost curat ca lacrima. Cât despre relațiile dintre muncitori, mi-a spus că deși erau plăcute în exterior, în majoritatea exista o urmă de invidie. Una dintre vorbele de duh din fabrică era „ Ce vezi nu vezi, ce auzi nu auzi”.

Toată oboseala din timpul programului de muncă, era culminată de orele petrecute la colectiv. Una dintre practicile folosite de Angela, în cazul în care era schimbul unu, era să își trimită sapa pe cineva, iar ea mergea direct la locul cu pricina. Inconveniența la schimbul doi era în special pe timp de iarnă, din cauză că nu tot timpul când ajunge noaptea era făcut focul.

Când am întrebat-o dacă îi plăcea în comunism, mi-a răspuns că ea l-ar mai împușca odată pe Ceaușescu. Consideră că era mai bine strict pentru faptul că oamenii aveau loc de muncă. Însă lipsa pe care o duceau oamenii este peste orice fel de lucru câtuși de puțin bun. Îmi povestea că pentru a intra în posesia anumitor alimente, merge în diverse orașe. În Cugir, orașul de unde lucra, cel mai des găseai frații Petreuș, doi pui rahitici.

Având în vedere cele menționate am reușit să descopăr punctele ei sensibile, cum ar fi mâhnirea care se regăsea pe chipul ei când își aducea aminte de lipsuri, nostalgia când retrăia amintirile plăcute. Am apreciat că mi-a povestit totul cu lejeritate, ca și când vorbea cu un prieten.